
Text rozhodnutia
Súd: Krajský súd Bratislava Spisová značka: 4Sp/16/2016 Identifikačné číslo súdneho spisu: 1016200207 Dátum vydania rozhodnutia: 16. 03. 2016 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2016:1016200207.1
Uznesenie Krajský súd v Bratislave v právnej veci navrhovateľa: C. C. W., bytom Ž. XXX, Ž., aktuálne s miestom pobytu D. Ú. na D. U. B. G. Z. Ú. na D. D. G. G. I. T. X, V. proti odporcovi: Centrum právnej pomoci, Kancelária Trenčín so sídlom Hviezdoslavova 3, Trenčín v konaní o opravnom prostriedku navrhovateľa zo dňa 10.1.2016 proti rozhodnutiu odporcu Sp.zn.: 9350/2015-KaTN, Č. RZ: 80319/2015 z 28.12.2015 takto
r o z h o d o l :
Krajský súd v Bratislave p o s t u p u j e vec vedenú pod sp. zn. 4Sp/16/2016 miestne príslušnému Krajskému súdu v Banskej Bystrici.
o d ô v o d n e n i e :
Dňa 15.2.2016 bol konajúcemu Krajskému súdu v Bratislave (ďalej len“ súd“) prostredníctvom odporcu doručený návrh - opravný prostriedok z 10.1.2016, ktorým sa navrhovateľ domáhal zrušenia napadnutého rozhodnutia odporcu Sp.zn.: 9350/2015-KaTN, Č. RZ: 80319/2015 z 28.12.2015, ktorým odporca nepriznal navrhovateľovi nárok na poskytovanie právnej pomoci. Ako to je zrejmé z adresy trvalého pobytu, uvedenej navrhovateľom na Žiadosti o poskytnutie právnej pomoci (č.l. 11 administratívneho spisu odporcu), navrhovateľ má trvalý pobyt v B. Ž. XXX, Ž., B. T.. Aktuálne sa nachádza v Ú. na D.Ý. U. B. G. Z. Ú. na D. D. G. G. I. T. X, V.. Podľa ust. § 11 ods.1 Občianskeho súdneho poriadku v platnom znení (ďalej len „O.s.p.“) konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa ust. § 250l ods.1 O.s.p. podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ust. ods. 2 citovaného zákonného ustanovenia pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250 a. Podľa ust. § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa ust. § 246a ods.2 O.s.p. v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v obvode ktorého je tento súd. Podľa ust § 85 ods. 1 O.s.p. všeobecným súdom občana je súd, v obvode ktorého má občan bydlisko, a ak nemá bydlisko, súd, v obvode ktorého sa zdržuje. Podľa ust. § 14c písm. b) zák. č. 371/2004 Z.z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov (v znení zákonov č. 428/2004 Z.z. a č. 757/2004 Z.z.) na konanie o opravných prostriedkoch proti rozhodnutiam vydaným v konaní o poskytnutí právnej pomoci podľa osobitného predpisu je príslušný Krajský súd v Banskej Bystrici pre obvod Krajského súdu v Banskej Bystrici, Krajského súdu v Žiline, Krajského súdu v Nitre. Podľa ust. § 250d ods.2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu.
Všeobecným súdom navrhovateľa je Okresný súd Nitra, ktorý sa nachádza v obvode Krajského súdu v Nitre.
S poukazom na vyššie citované zákonné ustanovenia súd skúmal svoju miestnu príslušnosť na konanie. Z obsahu administratívneho spisu odporcu súd zistil, ako to bolo vyššie uvedené, že navrhovateľ má bydlisko - trvalý pobyt v B. Ž. XXX, Ž., B. T., teda jeho všeobecným súdom je Okresný súd Nitra, pričom tento súd je v obvode Krajského súdu v Nitra. Nakoľko predmetom súdneho konania je preskúmanie rozhodnutia odporcu podľa § 250l a nasl. O.s.p., súd dospel k názoru, že na prejednanie nie je miestne príslušný a že na jej prejednanie je s poukazom na vyššie citované ustanovenie § 14c písm. b) zák. č. 371/2004 Z.z. miestne príslušný Krajský súd v Banskej Bystrici. Preto súd rozhodol tak, ako to je uvedené vo výrokovej časti tohto uznesenia. Po právoplatnosti tohto uznesenia bude spis zaslaný miestne príslušnému Krajskému súdu v Banskej Bystrici, ktorý vec prejedná a rozhodne v jej merite.
Poučenie:
Proti tomuto uzneseniu odvolanie nie je prípustné.

